钦定古今图书集成/明伦汇编/官常典/第277卷 > 《登秘书省阁诗序》杨炯
## 钦定古今图书集成/明伦汇编/官常典/第277卷 > 《登秘书省阁诗序》杨炯

若夫麒麟凤凰之署，三台四部之经，周王群玉之山，
汉帝蓬莱之室。观星文而考南北，大象入于玑衡；披
帝册而质龙神，负图出于河洛。司先王之载籍，掌制
书之典谟，刘向沈研，扬雄寂寞之士，于兹翰墨；马融
该博，傅毅文章之才，此焉游处，莫不出言，斯善，有道
则尊。黼黻其德行，珪璋其事业。心同匪石，达人千载
之交；手握灵珠，文士一都之会。陶泓寡务，䌷素多闲，
命兰芷之君子，坐芸香之秘阁。徒观其重栏四绝，阁
道三休，红梁紫柱，金铺玉碣。平看日月，唐都之物候
可知；坐望山川，裴秀之舆图在即。虹蜺为之回带，寒
暑由其隔阔。岂直昆仑十二，瀛海千寻，西州有百尺
之楼，东国有千秋之观。于时五行金王，八月秋分，风
生阊阖之门，日在中衡之道。烟云凄惨，白露下而西
郊空；林野苍茫，青天高而九州迥。登山临水，无非宋
玉之词；高阁连云，有似安仁之兴。列芳馔，命雕觞，扼
腕抵掌，剧谈戏笑。假使神仙可得，自茂松乔；富贵在
天，终轻许史。间之以博奕，申之以咏歌，陶陶然乐在
其中矣。登高而赋，群公陈力于大夫。闻善若惊，下走
自强于元晏。轻为序引，缀在辞章。